**I.**

Στην Αίγυπτο η ζωή βρισκόταν σε άμεση σχέση με τον Νείλο. Ο αιγυπτιακός λαός, έχοντας ως επικεφαλή το Φαραώ, κατασκεύασε λαμπρά έργα.

Η Αίγυπτος καταλαμβάνει το κομμάτι της Β.Α Αφρικής, που διαρρέεται από τον **Νείλο**. Ο ποταμός δημιουργεί μια γόνιμη λωρίδα γης από τις εκβολές του ως τη Μεσόγειο θάλασσα. Έτσι, κόβεται στα δυο η έρημος. **Αριστερά** βρίσκεται η Λιβύη και **δεξιά** η Ερυθρά θάλασσα και η χερσόνησος του Σινά. Ο Νείλος πλημμύριζε το καλοκαίρι. Όταν έπεφτε η στάθμη των νερών, έμενε ένα παχύ στρώμα γόνιμης λάσπης. Η Αίγυπτος χωριζόταν **σε δυο μέρη**: στην Άνω – νότια –Αίγυπτο και στην κάτω– βόρεια – Αίγυπτο.

Η οικονομία βασιζόταν στην **άρδευση των χωραφιών** και στην **συντήρηση των καναλιών**. Επειδή οι αγροτικές εργασίες ήταν δύσκολες, έπρεπε να συνεργαστεί ο λαός. Καλλιεργούνταν δημητριακά, οπωροφόρα, κηπευτικά .Άλλες ασχολίες ήταν: η **κτηνοτροφία** και το **ψάρεμα**. Η ανάγκη για οργάνωση του κράτους κάτω από ενιαία εξουσία επιβλήθηκε από την ανάγκη για συστηματική αγροτική παραγωγή.

Υπήρχε **εξειδίκευση των επαγγελμάτων**. Μεταλλουργοί, ξυλουργοί, ναυπηγοί ,φρόντιζαν για την κάλυψη των απαραίτητων αναγκών. Οι **καλύτεροι τεχνίτες** εργάζονταν στα **βασιλικά εργαστήρια**. Το πλεόνασμα των παραγόμενων αιγυπτιακών αναγκών εξάγονταν σε άλλες χώρες. Ένας αρκετά μεγάλος αριθμός Αιγυπτίων ασχολούνταν στις **διοικητικές υπηρεσίες**. Ήξεραν τη δύσκολη ιερογλυφική γραφή, γι’ αυτό και ήταν απαραίτητοι για τη λειτουργία της αιγυπτιακής γραφειοκρατίας (**γραφείς**). Μεγάλη δύναμη είχαν οι **ιερείς**, καθώς υπήρχε θεοκρατικό πολίτευμα, και οι επαγγελματίες **στρατιωτικοί**.

Ο **Φαραώ** βρισκόταν στην κορυφή της κοινωνίας. Ήταν ο ίδιος θεός και ενσάρκωση του κράτους. Είχε **απόλυτη εξουσία**. Πιο κάτω βρίσκονταν οι **ανώτατοι κρατικοί υπάλληλοι**, οι **γραφείς** και οι **ιερείς**. Σημαντική θέση κατείχαν οι **στρατιωτικοί**. Η συντριπτική πλειοψηφία των Αιγυπτίων αποτελούνταν από **ελεύθερους πολίτες**. Υπήρχαν και οι **δούλοι**, οι οποίοι εργάζονταν σε δημόσια έργα κυρίως. Κατά την περίοδο του Νέου Βασιλείου το αυστηρό αυτό κοινωνικό σύστημα άρχισε να χαλαρώνει και να γίνεται πιο ευέλικτο.

Ήδη από τις αρχές της 3ης χιλιετίας κυριαρχούσε **η ιδέα της θεοποίησης του Φαραώ**, ο οποίος αναφερόταν στις επιγραφές ως θεός. Ακόμα και επιγραφές που τον παρουσιάζουν ως άνθρωπο δηλώνουν ότι πρόκειται για θεό με ανθρώπινες ιδιότητες. Το κράτος της Αιγύπτου είχε **θεοκρατικό χαρακτήρα**.

**2.4 Ο πολιτισμός**

|  |  |
| --- | --- |
| ***Η θρησκεία*** | Αρχικά, κάθε πόλη είχε ένα δικό της θεό-προστάτη. Στην Αίγυπτο επικράτησε η **πολυθεΐα**. Οι θεοί παριστάνονταν έχοντας ανθρώπινο σώμα και κεφάλι ζώου. Γενικά πάντως υπήρχαν κάποιοι πολύ γνωστοί θεοί σε όλη την αιγυπτιακή επικράτεια: ο Ρα, η Ίσιδα, ο Ώρος, ο Όσιρις. Ο Ακενατών μάταια προσπάθησε να επιβάλει ως μόνη λατρεία τη λατρεία του Ρα. Οι Αιγύπτιοι πίστευαν στη **μεταθανάτια ζωή** αν δεν καταστρεφόταν το υλικό σώμα. Γι’ αυτό ταρίχευαν τα νεκρά σώματα και τα έθαβαν σε τάφους μαζί με διάφορα σκεύη. Εξαιτίας αυτής της αντίληψης, κατασκευάστηκαν για τους Φαραώ και τους νεκρούς των ανώτερων τάξεων ταφικά μνημεία, τα οποία είχαν διακοσμηθεί με πολυτελή τρόπο. Μέσα σε αυτά βρέθηκαν πολλά πολύτιμα αντικείμενα. |
| ***Η γραφή*** | Από την 4η χιλιετία π.Χ. οι Αιγύπτιοι χρησιμοποιούσαν την **ιερογλυφική γραφή**, όπου κάθε χαρακτήρας ήταν και ένα σύμβολο. Ήταν μια δύσκολη γραφή και γι’ αυτό υπήρχε μια ειδικευμένη ομάδα ανθρώπων, οι **γραφείς**, οι οποίοι είχαν διοικητικά καθήκοντα. Κατά το Νέο Βασίλειο και ένας απλός πολίτης μπορούσε να γίνει γραφέας. Τα ιερογλυφικά **αποκρυπτογραφήθηκαν** το 1822 από το **Γάλλο αιγυπτιολόγο Ι.Champollion**, με τη βοήθεια της στήλης της Ροζέτας, όπου το ίδιο κείμενο ήταν γραμμένο σε ιερογλυφικά, σε απλά ιερογλυφικά και σε ελληνικά. |
| ***Τα γράμματα*** | Τα κείμενα ασχολούνται κυρίως με τα κατορθώματα των Φαραώ ή έχουν θρησκευτικό και λυρικό περιεχόμενο ή μας αναφέρουν λαϊκές διηγήσεις. Αυτό συμβαίνει εξαιτίας της δυσκολίας των ιερογλυφικών. |
| ***Οι επιστήμες*** | Στην Αίγυπτο αναπτύχθηκαν εμπειρικά οι **αστρονομικές γνώσεις**: α) καθιερώθηκε το ημερολόγιο των 365 ημερών, β) το έτος χωρίστηκε σε εβδομάδες και μήνες, γ) η ώρα προσδιορίστηκε με βάση την ηλιακή σκιά. Παράλληλα, αναπτύχθηκε η **γεωμετρία** ως τρόπος για τη μέτρηση των καλλιεργήσιμων γαιών και τα **μαθηματικά**. Εξαιτίας της ταρίχευσης, αναπτύχθηκε η **ανατομία** και η **ιατρική**. Οι Αιγύπτιοι ήταν φημισμένοι γιατροί. |
| ***Οι τέχνες*** | Οι τέχνες βρίσκονταν στην υπηρεσία του Φαραώ. Μέσω αυτών προβάλλονταν η ζωή και η δράση του ανώτατου άρχοντα. Στην αρχιτεκτονική τα έργα χαρακτηρίζονταν από τις **μεγάλες διαστάσεις** που είχαν. Χαρακτηριστικές είναι οι **πυραμίδες**, οι **μεγάλοι ναοί** στο Λούξορ και στο Καρνάκ. Στις επιφάνειες πολλών ναών και τάφων εξιστορούνταν η ζωή των Φαραώ από ζωγραφικές ή ανάγλυφες παραστάσεις. Σπουδαία έργα μικρότερων διαστάσεων κατασκευάστηκαν από ξύλο ή πέτρα. Σπουδαία ήταν και τα έργα μικροτεχνίας. |

**Σ Η Μ Α Ν Τ Ι Κ Α Γ Ε Γ Ο Ν Ο Τ Α ΧΡΟΝΟΛΟΓ ΙΑ**

Νεολιθικοί οικισμοί στην Αίγυπτο 4η χιλιετία

Αρχαίο Βασίλειο (πρωτεύουσα η Μέμφιδα) 3000-2000 π.Χ.

Χρήση της ιερογλυφικής γραφής 4η χιλιετία π.Χ. κ. εξής

Μέσο Βασίλειο (πρωτεύουσα η Θήβα) 2000-1540 π.Χ.

Νέο Βασίλειο 1450-1075 π.Χ.

Η ακμή της Αιγύπτου 15ος αι. π.Χ.

Εισβολή των λαών της θάλασσας 12ος αι. π.Χ.

Η Αίγυπτος υπό ασσυριακή κατοχή 11ος-7ος αι. π.Χ.

Η Αίγυπτος υπό περσική κυριαρχία 505-333 π.Χ.

Ο Μ. Αλέξανδρος καταλαμβάνει την Αίγυπτο 333 π.Χ.

Ο Μ. Αλέξανδρος στέφεται Φαραώ 332 π.Χ.

Αποκρυπτογράφηση των ιερογλυφικών 1822

**ΕΡΩΤΗΣΕΙΣ**

1. Ποιο γεωγραφικό τμήμα ονομαζόταν «Αίγυπτος» από τους Αρχαίους Έλληνες;

2. Ποια ήταν η σημασία του Νείλου για την Αίγυπτο;

3. Σε πόσα τμήματα ήταν χωρισμένη η χώρα γεωγραφικά;

4. Πού στηριζόταν η οικονομία της Αιγύπτου;

5. Ποια ήταν η κοινωνική οργάνωση της Αιγύπτου;

6. Τι γνωρίζετε για την πολιτική οργάνωση της Αιγύπτου;

7. Τι γνωρίζετε για τη θρησκεία και τα ταφικά έθιμα στην Αίγυπτο;

8. Τι γνωρίζετε για την γραφή στην Αίγυπτο;

9. Ποιες επιστήμες αναπτύχθηκαν στην Αίγυπτο;

10. Ποια είδη τέχνης αναπτύχθηκαν στην Αίγυπτο;